રામકૃષ્ણ પરમહંસ એક ટુચકો કહેતા. એક જ્ઞાની પુરુષ પત્ની સાથે જંગલમાં ચાલી રહ્યા હતા. જ્ઞાન અને ભક્તિ હાથમાં હાથ પરોવીને ચાલી રહ્યાં હોય એવું એ દૃશ્ય હતું. એવામાં બંનેની નજર સામેથી ચાલી આવતા વાઘ પર પડી. બંને તરત થોભી ગયાં. જ્ઞાની પતિએ કહ્યું: ‘પ્રભુ આપણો રક્ષણહાર છે. એ જરૂર આપણું રક્ષણ કરશે.’ પત્ની બોલી: ‘આપણે ઝટ નાસી જઇએ, કારણ કે જે કર્મ આપણાથી થઇ શકે એમ હોય તેને માટે પ્રભુને તકલીફ આપવાની જરૂર નથી.’ બંને ભાગી છૂટ્યાં અને બચી ગયાં!